als_Latn dik_Latn tur_Latn
Çmimi “Azem Shkreli” për Vepër Jetësore iu dha akademikut Ali Aliu.
Prishtinë, 17 shkurt 2015 – Sot, në Prishtinë u bë dorëzimi i çmimeve letrare “Azem Shkreli” për vitin 2014, të cilat ndahen nga Ministria e Kulturës, Rinisë e Sporteve.
Në ceremoninë e dorëzimit të çmimeve ka marrë pjesë edhe Kryeministri i Kosovës, Isa Mustafa, I cili ia ka dorëzuar Çmimin Kombëtar “Azem Shkreli” për Vepër Jetësore, akademikut Ali Aliu.
Çmimi Vjetor për Letërsi për librin më të mirë me poezi, i është ndarë poetit Nexhat Halimi, për veprën “Kaq vetëm Fedorë”, ndërsa Çmimi Vjetor për librin më të mirë në kritikë letrare dhe eseistikë, i është ndarë studiuesit dhe shkrimtarit Osman Gashi, për veprën “Letërsia dhe miti”.
Ndërkaq, Çmimi Vjetor për librin më të mirë të përkthyer në gjuhën shqipe, i është ndarë profesorit të gjuhës frënge Masar Stavileci, për përkthimin e veprës “Neveria” të autorit e filozofit francez Jean Paul Sartre.
Laureati i çmimit “Azem Shkreli”, akademik Ali Aliu, falënderoi MKRS-në për çmimin si dhe për pjesëmarrjen e kryeministrit Isa Mustafa në këtë manifestim dhe tha se ndjehet i lumtur për vlerësimin që i është bërë nga vetë profesionistët e kritikët e fushës.
“Ajo që më bën të ndjehem më mirë është emri i poetit që e mban këtë çmim. Azem Shkreli për mua, e kam thënë dhe po e them përsëri me bindje, është poeti më i madh i gjuhës shqipe i pjesës së dytë të shek. XX, dhe çdonjëri që ka fatin dhe nderin të laureohet me mbulesën e këtij emri është një nder i veçantë”, tha akademik Aliu.
Çmimi Kombëtar Letrar për Vepër Jetësore ‘Azem Shkreli’ kap vlerën financiare, pesë mijë euro, ndërsa secili çmim vjetor 2 mijë e 500 euro dhe ndahen në bazë të rregullores 3114/2009 për Çmimin Kombëtar Letrar për Vepër Jetësore “Azem Shkreli” dhe Çmimet Vjetore për Letërsi. (r.m.)
als_Latn als_Latn als_Latn als_Latn als_Latn als_Latn als_Latn als_Latn